
SC2006-             /   .11.2006.

R E F E R A T

privind modificarea şi completarea Hotărârii Consiliului Local nr. 349/10.12.2002 pentru modificarea Hotărârii Consiliului Local nr. 45/1993 privind constatarea şi sancţionarea contravenţiilor  pe teritoriul municipiului Timişoara

Hotărârea Consiliului Local al Municipiului Timişoara nr. 349, adoptată în data de 10.12.2002 -  pentru  modificarea Hotărârii Consiliului Local nr. 45/1993 reglementează problematica constatării şi sancţionării contravenţiilor  pe teritoriul municipiului Timişoara.

De la data  adoptării hotărârii sus-menţionate,  au fost  stabilite contravenţii prin diverse acte normative: legi, ordonanţe şi hotărâri ale guvernului, astfel încât, se impune modificarea H.C.L. nr. 349/2002 pentru a înlătura  aspectele   de netemeinicie şi  nelegalitate,  întrucât potrivit prevederilor art. 2, alin.2 din O.G. nr.2 din 12.06.2001 – actualizată - privind regimul juridic al contravenţiilor, „prin hotărâri ale autorităţilor administraţiei publice locale sau judeţene se stabilesc şi se sancţionează contravenţii în toate domeniile de activitate pentru care acestora le sunt stabilite atribuţii prin lege, în măsura în care în domeniile respective nu sunt stabilite contravenţii prin legi, ordonanţe sau hotărâri ale Guvernului”.
În acest sens propunem  majorarea  cuantumurilor amenzilor prevăzute de H.C.L. nr. 349/2002, după cum urmează:
a) Sancţionarea cu amendă cuprinsă între 200 – 400 RON pentru persoanele fizice şi 500 – 1.000 RON pentru persoanele juridice, pentru săvârşirea faptelor prevăzute de art. 2, art. 3, art. 4 şi  art. 13.

b) Sancţionarea cu amendă cuprinsă între 500 – 1.000 RON  pentru persoanele  fizice şi juridice pentru săvârşirea faptelor prevăzute de art.5, art. 21,  art. 34, art. 35, art. 37, art. 38, art. 39 şi art. 41.
c) Sancţionarea cu amendă cuprinsă între 500 – 1.000 RON pentru persoanele fizice şi 1.000 – 2.000 RON pentru persoanele juridice, pentru săvârşirea faptelor prevăzute de art. 8, art. 9, art. 10, art. 11, art. 12, art. 14, art.15, art. 16 şi art. 17.

d) Sancţionarea cu amendă cuprinsă între 1.000 – 2.000 RON  pentru persoanele  fizice şi juridice pentru săvârşirea faptelor prevăzute de art.6, art. 7,  art. 20, art. 23 şi art. 28.
e) Sancţionarea cu amendă cuprinsă între 500 – 1.000 RON pentru persoanele fizice şi 1.500 – 2.000 RON pentru persoanele juridice, pentru săvârşirea faptelor prevăzute la art. 26 şi 27.
f) Sancţionarea cu amendă cuprinsă între 500 – 1.500 RON  pentru persoanele  fizice şi juridice pentru săvârşirea faptelor prevăzute de art. 42 şi art. 43.

g) Sancţionarea cu amendă cuprinsă între 100 – 200 RON  pentru persoanele  fizice şi juridice pentru săvârşirea faptelor prevăzute de art. 22.

h) Sancţionarea cu amendă cuprinsă între 400 – 1.000 RON  pentru persoanele  fizice şi juridice pentru săvârşirea faptelor prevăzute de art. 24.

i) Sancţionarea cu amendă cuprinsă între 1.500 – 2.000 RON  pentru persoanele  fizice şi juridice pentru săvârşirea faptelor prevăzute de art. 40.
j) Sancţionarea cu amendă cuprinsă între 300 – 1.000 RON pentru persoanele fizice şi juridice pentru săvârşirea faptelor prevăzute de art. 29;
De asemenea, propunem  modificarea şi completarea prevederilor H.C.L. nr. 349/2002, după cum urmează:

CAPITOLUL II

SALUBRIZAREA MUNICIPIULUI

Propunem modificarea  şi  completarea  articolul 4, astfel încât să aibă următorul cuprins:

„a) Neîncheierea de către operatorul de servicii publice de salubrizare de contracte de prestări servicii de salubrizare cu principalii utilizatori ai serviciului:

    - casnici: gospodării individuale şi asociaţii de proprietari/locatari;

    - agenţi economici;

    - instituţii publice;

    - alte persoane juridice (asociaţii, organizaţii etc.)

Operatorul va încheia contracte de prestări servicii de salubrizare cu toţi utilizatorii, pe baza actelor prevăzute în caietul de sarcini, distinct, pe categorii de utilizatori.

b) Refuzul utilizatorilor de a încheia contracte de prestări servicii de salubrizare şi de a deţine recipiente standardizate pentru colectarea deşeurilor menajere sau reciclabile;
c) Neefectuarea curăţeniei pe toate străzile, parcurile, zonele verzi şi în pieţele agroalimentare, conform frecvenţei stabilite prin graficele de prestări servicii de salubrizare; 

d)  Necurăţarea fecalelor câinilor de pe spaţiile unde circulaţia acestora este permisă;

e) Manipularea necorespunzătoare de către personalul operatorului de servicii publice de salubrizare a recipientelor de colectare a deşeurilor menajere şi nedepunerea acestora pe locaţiile stabilite de utilizatori;
f) Manipularea necorespunzătoare de către personalul operatorului de servicii publice de salubrizare a coşurilor de gunoi stradale în timpul golirii acestora pentru a evita deteriorarea sau distrugerea acestora;
g) Neasigurarea de către operatorul de servicii publice de salubrizare a numărului de recipiente necesare pentru fiecare utilizator, funcţie de cantitatea generată şi frecvenţa de colectare, pentru a evita depunerea de deşeuri lângă recipientele de precolectare;
h) Nerespectarea de către operatorul de salubrizare a zilelor de colectare prevăzute în graficul de colectare a deşeurilor menajere de la utilizatorii serviciului de salubrizare, prevăzută la litera a);
i)  Nepăstrarea curăţeniei în jurul recipientelor de precolectare a deşeurilor menajere şi depunerea de deşeuri de orice fel lângă acestea;
j)  Depunerea amestecată a deşeurilor de către utilizatori, acolo unde s-a implementat sistemul de colectare duală a deşeurilor, adică colectarea separată a deşeurilor reciclabile de deşeurile nereciclabile, conform instrucţiunilor scrise distribuite de operatorul de servicii publice de salubrizare fiecărui utilizator; 

k) Nesortarea de către operatorul de servicii publice de salubrizare a deşeurilor reciclabile  din deşeurile stradale colectate;
l) Neînlocuirea de către operatorul de servicii publice de salubrizare, în termen de 3 zile de la constatare sau de la sesizarea făcută de către utilizatori a recipientelor de precolectare a deşeurilor.”

Propunem  modificarea  lit. „a”de la art. 5, care va avea următorul cuprins:

„a) Netransportarea de către operatorii de servicii publice de salubrizare şi întreţinere parcuri, zone verzi şi locuri de joacă pentru copii, a deşeurilor stradale, vegetale rezultate în urma activităţilor efectuate.”
CAPITOLUL IV

ÎNTREŢINEREA  ŞI  REPARAŢIA  DRUMURILOR

Propunem modificarea  părţii introductive a art. 15, astfel încât, să aibă următorul cuprins:
„Constituie contravenţie şi se sancţionează cu amendă contravenţională şi cu lipire de colante autoadezive pe parbrizele autovehiculelor, precum şi cu ridicarea sau blocarea autovehiculelor, cu plata contravalorii prestaţiei efectuate.”

Propunem modificarea  art. 15 lit. (a), astfel încât să aibă următorul cuprins:

„Oprirea şi staţionarea vehiculelor pe zone şi spaţii verzi, parcuri, spaţii şi locuri de joacă pentru copii”
Propunem modificarea  art. 15 lit. (e), astfel încât să aibă următorul cuprins:

„Circulaţia, oprirea şi staţionarea vehiculelor în zona: Piaţa Victoria, Piaţa Unirii, Piaţa Traian, strada Alba Iulia, strada Ştefan cel Mare (între Piaţa Traian şi strada Aurel Vlaicu)” 
Propunem  completarea art. 15 prin introducerea unei noi litere, litera g), cu următorul  cuprins:

„Nerespectarea graficelor de execuţie a lucrărilor pe domeniul public, aprobate de Comisia de Circulaţie a Municipiului Timişoara, pentru lucrările pe domeniul public.”
CAPITOLUL VI

RESPECTAREA NORMELOR DE CONVIEŢUIRE SOCIALĂ

Propunem modificarea şi completarea lit. „g” şi „h” ale art. 18 astfel încât să aibă următorul cuprins::

„g) Amplasarea bătătoarelor de covoare în jurul imobilelor de locuit şi întinderea rufelor spălate la uscat în balcoane deschise sau în jurul blocurilor de locuinţe sau gospodăriilor individuale.

h) neasigurarea curăţeniei pe trotuare, pe partea carosabilă a drumului sau a străzii, pe porţiunea din dreptul gospodăriei, a locurilor de parcare pe care le folosesc şi în jurul garajelor pe care le deţin sub orice formă.„

CAPITOLUL IX     

ADMINISTRAREA  DOMENIULUI  PUBLIC

Propunem  completarea art. 26 cu lit. „f”, „g”,”h” şi „i” care vor avea următorul cuprins:

„f) depozitarea directă pe trotuar, sol  sau pe carosabilul străzilor a materialelor de construcţie: mortar, beton, nisip, balast, pământ rezultat din săpături, alte deşeuri amestecate/resturi rezultate din activităţi de reparaţii şi amenajări la clădiri şi locuinţe şi din demolarea unor construcţii civile sau industriale, precum şi prepararea mortarelor/betoanelor pe domeniul public. Fac excepţie de la aceste prevederi  materialele de construcţie ambalate sub orice formă, dacă nu afectează solul, cu condiţia achitării taxelor legale pentru ocuparea temporară a domeniului public;
Deşeurile şi materialele menţionate se depozitează numai în recipiente standardizate (containere de 1,1mc; 4mc; 7mc; 10mc şi de alte capacităţi funcţie de cantitate) compatibile cu sistemul de colectare şi transport al operatorului de servicii publice de salubrizare sau al constructorului.

g) Neasigurarea de către societăţile de construcţii  a recipientelor de precolectare a deşeurilor menajere la punctele de lucru pentru personalul propriu;
h) Neasigurarea de către societăţile de construcţii în incinta punctelor de lucru a grupurilor sanitare (WC-uri ecologice) pentru personalul propriu;
Grupurile sanitare (WC-urile ecologice) vor fi folosite conform normelor de igienă  şi se vor goli şi dezinfecta zilnic de către operatorul de specialitate pentru a se evita răspândirea mirosurilor neplăcute. 
i) Neîmprejmuirea - cu panouri speciale  de protecţie - a organizărilor de şantier  şi  a  amplasamentelor  pe care se execută  lucrările de intervenţie la dotările tehnico – edilitare;„ 

Propunem  completarea art. 27 prin introducerea unei noi litere, litera g), cu următorul  cuprins:

g) „Efectuarea de lucrări  de reparaţii auto  pe domeniul public, neautorizate.”
Propunem modificarea art. 28, astfel încât să aibă următorul cuprins:
“Art. 28. – Constituie contravenţie şi se sancţionează cu amendă cuprinsă între:



1.000 – 2000  RON pentru persoanele fizice şi juridice

a) Neîntreţinerea de către societăţile comerciale care au în exploatare staţii de distribuţie produse petroliere, amplasate pe domeniul public, a spaţiilor verzi aferente;

b) Neîntreţinerea  şi nerepararea de către societăţile comerciale care au în exploatare staţii de distribuţie produse petroliere, amplasate pe domeniul public, a acceselor, căilor pietonale şi locurilor de parcare din  pavaje,  aferente acestor staţii;”
CAPITOLUL X     

ADMINISTRAREA  FONDULUI  LOCATIV  PUBLIC

Propunem modificarea art. 29, astfel încât să aibă următorul cuprins:
“Art. 29. – Constituie contravenţie şi se sancţionează cu amendă cuprinsă între:



300 – 1.000 RON

a) Degradarea/neîntreţinerea/distrugerea de către chiriaşi a elementelor de construcţii şi instalaţii din folosinţă exclusivă sau în folosinţă comună a condominiumului;

a) Degradarea/neigienizarea de către chiriaşi a interiorului locuinţei;

b) Degradarea/distrugerea obiectelor de inventar;
c) Folosirea unui comportament care face imposibilă convieţuirea sau împiedică folosirea normală a locuinţei”
Propunem modificarea art. 30, astfel încât să aibă următorul cuprins.

“Art.30. – Constituie contravenţie şi se sancţionează cu amendă cuprinsă între:



700 – 2.000 RON
a) Ocuparea de către orice persoană a unei locuinţe fără contract de închiriere;

b) Subînchirierea locuinţei;
c) Executarea de modificări la elementelor de construcţii şi instalaţii aflate în folosinţa exclusivă sau din folosinţa comună a condominiumului, fără avizul proprietarului sau/şi a asociaţiei de locatari/proprietari”
CAPITOLUL XIV         
CĂI   DE   ATAC 
Propunem ca la art. 44, după aliniatul (2), să se introducă un nou aliniat, aliniatul (3), cu următorul cuprins:

„Contravenientul poate achita pe loc sau în termen de cel mult 48 de ore de la data încheierii procesului-verbal jumătate din minimul amenzii prevăzute în actul normativ, agentul constatator făcând menţiune despre aceasta posibilitate în procesul-verbal.”
De asemenea, pentru o reformulare şi  ordonare a tuturor faptelor care constituie contravenţii pe teritoriul municipiului Timişoara, în condiţiile  noilor obligaţii  şi responsabilităţi care revin autorităţilor administraţiei publice locale şi prevăzute în legi, ordonanţe şi hotărâri ale Guvernului în domeniul serviciilor comunitare de utilităţi publice -  care vor intra în vigoare  în primul trimestru al anului 2007, propunem ca începând cu  data de 01.06.2007, prevederile prezentei Hotărâri a Consiliului Local privind constatarea şi sancţionarea contravenţiilor în municipiul Timişoara  să fie revocată  şi să se procedeze la redactarea unei noi hotărâri, pe domenii de activităţi edilitar-gospodăreşti, coroborată cu actele normative specifice. Propunem ca aceste prevederi să se constituie într-un nou articol,   art. 50,  Capitolul XV „DISPOZIŢII  FINALE”.

